O ***Dictionnaire des Antiquités grecques et romaines*** (*Dicionario das Antigüidades gregas e romanas*) de Charles Victor Daremberg e Edmond Saglio é un dicionario francés publicado en 10 volumes entre 1877 e 1919 pola editorial Hachette. O seu obxectivo era competir directamente cos *Altertumswissenschaft* das universidades alemás, que eran as donas indiscutíbeis en dito ámbito desde a década de 1810.

O título completo é *Dictionnaire das antiquités grecques et romaines d'après les textes et les monuments contenant l'explication des termes qui se rapportent aux mœurs, aux institutions, à la religion, aux arts, aux sciences, au costume, au mobilier, à la guerre, à la marine, aux métiers, aux monnaies, poids et mesures, etc. etc. et en général à la vie publique et privée des anciens (*en galego: *Dicionario de Antigüidades gregas e romanas segundo os textos e os monumentos que conteñen a explicación dos termos relacionados cos costumes, as institucións, a relixión, as artes, as ciencias, o vestido, o mobiliario, a guerra, a mariña, os oficios, as moedas, os pesos e medidas, etc. etc. e en xeral á vida pública e privada dos antigos).*

Unha obra monumental
--------------------

Segundo Élisabeth Deniaux, esta obra quedou obsoleta en moitos temas, pero segue rendendo grandes servizos polo seu carácter documental.
Se podemos considerar cada artigo do *Dictionnaire das Antiquités grecques et romaines* como fonte útil, sobre todo polo gran dominio das fontes textuais do(s) seu(s) autor(es), o seu contido debe ser criticado debido aos descubrimentos arqueolóxicos posteriores particularmente no campo da numismática ou da epigrafía. Ademais, as entradas problemáticas renováronse en profundidade grazas ás contribucións da socioloxía e a antropoloxía, disciplinas das cales os especialistas da Antigüidade integraron os seus métodos.

Esta obra posúe un incontestábel valor e pode compararse cos outros grandes dicionarios da Antigüidade que apareceron en Europa na mesma época.

Outras grandes obras sobre a Antigüidade
----------------------------------------

Os alemáns, a partir de 1839, editaron a *Pauly-Wissowa*, unha enciclopedia monumental que consta de máis de cen volumes: a *Realencyclopädie der classischen Altertumswissenschaft*. En Italia apareceu a partir de 1885 o *Dizionario epigrafico di antichità romane*, de Ettore de Ruggiero. Nesa mesma época os anglosaxóns publicaron varios dicionarios concernentes ao campo da Antigüidade clásica, como o *A Dictionary of Greek and Roman Antiquities*, e *Dictionary of Greek and Roman Biography and Mythology,* ámbolos dous editados por William Smith.

Notas
-----

1. ↑  Élisabeth Deniaux, *Rome, de la Cité-État à l'Empire, Institutions et vie politique*, Hachette, 2001, ISBN 2-01-017028-8}, p. 243

Véxase tamén
------------

### Outros artigos

* *A Dictionary of Greek and Roman Antiquities*
* *Dictionary of Greek and Roman Biography and Mythology*

### Bibliografía

* François Lissarrague, «Le Daremberg ou l’Antiquité en images», en: *Anabases*, n° 4, 2006, pp. 173–177.
* Catherine Valenti, «Daremberg et Saglio» ou «Saglio et Pottier?» La difficile gestation d’un dictionnaire savant, en: *Anabases*, n° 4, 2006, pp. 159–167.

### Ligazóns externas

* O dicionario consultábel en Internet na páxina da Universidade de Toulouse II-Le Mirail